b'\n_START_ARTICLE_\n\xc4\x8cetrtna skupnost Ljubljane\n_START_PARAGRAPH_\n\xc4\x8cetrtna skupnost Ljubljane je lokalna samoupravna enota Mestne ob\xc4\x8dine Ljubljane, katerih glavna naloga je sodelovanje z Mestnim svetom Ljubljane pri raznih odlo\xc4\x8ditvah, ki zadevajo doti\xc4\x8dno \xc4\x8detrtno skupnost._NEWLINE_\xc4\x8cetrtne skupnosti opravljajo tudi naloge na podro\xc4\x8djih lokalnih gospodarskih javnih slu\xc5\xbeb in prometa, gospodarjenja z zemlji\xc5\xa1\xc4\x8di, urbanizma in varstva okolja, dru\xc5\xbebenih dejavnosti, gospodarskih dejavnosti in turizma ter za\xc5\xa1\xc4\x8dite, re\xc5\xa1evanja in civilne obrambe._NEWLINE_\xc4\x8cetrtna skupnost je pravna oseba javnega prava, ki v pravnem prometu nastopa v okviru nalog, ki so dolo\xc4\x8dene v Statutu MOL in Odloku o nalogah \xc4\x8detrtnih skupnosti._NEWLINE_\xc4\x8cetrtno skupnost kot pravno osebo zastopa Svet, ki ga predstavlja predsednik sveta.'